PTA-ma, dogters op vakansie aangevalŉ Ma van Pretoria en haar twee dogters is Maandag beseer terwyl hulle op ŉ wandelpad in die Port Edward-omgewing aangeval is. “Die ma en haar dogters was besig om te stap toe hulle deur ŉ onbekende aantal mans aangeval is. Inligting oor die voorval is nog skraps en die saak word deur die polisie ondersoek,” het Chris Botha, ŉ woordvoerder van Netcare 911, gesê. “Die ma, in haar 50s, het ernstige beserings opgedoen. Haar twee dogters het slegs geringe beserings opgedoen, maar was op die oog af erg getraumatiseerd.” Die slagoffers is op die toneel gestabiliseer en na die Netcare-hospitaal in Margate geneem vir verdere behandeling. Die slagoffers se name is in die stadium nie bekend nie. Maroela Media wag nog vir terugvoer van die polisie oor die voorval.